
Čo je väčšie? Jednota s Bohom, aby sme v Ňom boli ako On, ako Boh? Alebo byť ako Boh, aby sme mohli žiť v jednote a súzvuku s Bohom?
==========================
Oboje je veľké, ale to druhé ešte viac. Sám Boh na to dáva odpoveď. Keby platilo to prvé, mali by sme dnes alebo jedného Boha v jednej Osobe, alebo troch Bohov. Trojica je potvrdením toho druhého. Tri Osoby, rovné v Božstve, aby mohli tvoriť Jednotu a zdieľať samé seba v tomto Spoločenstve. A tak sa Boh stal Láskou. 
Preto kresťanstvo je vzťah. Nedá sa žiť individualisticky. Duch nás zbožšťuje, aby sme mohli v Kristovi vstúpiť do tohto vzťahu, tejto harmónie, jednoty, súzvuku Trojice. A rovnako ako Ona, dychtíme aj my po podobnom súzvuku a jednote s ostatnými ľuďmi - preto to hľadáme a v Duchu a Tele Krista aj vytvárame - a to je Cirkev!
Až toto zdieľanie robí z Boha Lásku a Jeho Život dokonale blaženým. Dokonalosť bez zdieľania, to je opak, to je Peklo. Diabol, opojený vlastnou dokonalosťou a krásou sa stal opakom Boha a Peklo, ktoré si vytvoril "enem pro nás a pro naše dzeci" (ako sa to v jednej časti Slovenska hovorí) je všetko iné, než blaženosť. 
Kiež by sme konečne pochopili, že toto je cesta do Neba i samo Nebo: "Nové prikázanie vám dávam, aby ste sa milovali navzájom. Aby ste sa aj vy vzájomne milovali, ako som ja miloval vás. Podľa toho spoznajú všetci, že ste moji učeníci, ak sa budete navzájom milovať" (Jn 13, 34-35)! 
A ak stále nevidíme a nepočujeme v týchto slovách o vzájomnej láske príkaz a pozvanie k tejto jednote spoločenstva v láske, tak nám to Kristus zopakuje ešte raz: "Slávu, ktorú si dal mne, ja som dal im, aby boli jedno, ako sme my jedno —   ja v nich a ty vo mne. Nech sú tak dokonale jedno, aby svet spoznal, že si ma ty poslal a že ich miluješ tak, ako miluješ mňa" (Jn 17, 22-23). 
A keby sme ešte stále boli na pochybách, stačí sa pozrieť na Cirkev, ako ju Apoštoli budovali: "Množstvo veriacich malo jedno srdce a jednu dušu. … Všetci, čo uverili, boli pospolu a všetko mali spoločné. … Deň čo deň svorne zotrvávali v chráme, po domoch lámali chlieb a s radosťou a úprimným srdcom požívali pokrm" (Sk 2, 44.46; 4, 32) a k čomu jej členov nabádali: "Znášajte sa navzájom v láske a usilujte sa zachovať jednotu ducha vo zväzku pokoja. Jedno je telo a jeden Duch, ako ste aj povolaní v jednej nádeji svojho povolania. Už niet Žida ani Gréka, niet otroka ani slobodného, niet muža a ženy, lebo vy všetci ste jeden v Kristovi Ježišovi (Ef 4, 2-4; Gal 3, 28). Čo viac ešte potrebujeme, aby sme pochopili a uverili? 
Zhromažďujeme sa v kostole len preto, aby sme mohli byť na omši, alebo pristupujeme k Eucharistii, aby sme v nej mohli medzi sebou vytvárať a žiť túto jednotu, hlbšiu a intenzívnejšiu, než akékoľvek ľudské spolky a zväzky? To prvé sa deje v praxi, bohužiaľ, a je to cesta do Pekla. K tomu druhému nás povoláva Boh a je to cesta do Neba, pretože sama táto jednota Je Nebom, ako aj Duch hovorí: "Nie je kalich dobrorečenia, ktorému dobrorečíme, účasťou na Kristovej krvi? A chlieb, ktorý lámeme, nie je účasťou na Kristovom tele? Keďže je jeden chlieb, my mnohí sme jedno telo, lebo všetci máme podiel na jednom chlebe" (1Kor 10, 16-17). 
Bez tejto jednoty, bez tohto zdieľania životov, Ducha, skúsenosti a Daru nového Života a novej Dokonalosti zomierame. Hynieme. Prepadávame sa do Pekla a strácame nakoniec aj onoho Ducha, onen Život, onú dokonalosť. Kresťanstvo, Evanjelium, to je volanie k tejto jednote. Byť kresťanom znamená dychtiť po nej ako ryba po vode. A nemať ju znamená trpieť a nakoniec zomrieť just ako tá ryba bez vody, na suchu, horiaca na slnku a rozpálenom piesku... 
Preto kam prídeme, hľadáme Cirkev, túto jednotu bratov a sestier. Preto hlásame všetkým Evanjelium a svedčíme o Kristovi a privádzame ľudí k Nemu, aby sa nám stali podobní a aby sme potom spolu a v tejto podobnosti mohli žiť túto vytúženú jednotu. Vlastne robíme len to, čo robí sám Trojjediný, keď nás stvoril, oslovil a pozval do svojej vlastnej Jednoty. Sme ako On. 
Aj preto zbožštenie je možné iba účasťou na Bohu, pretože Boh Je Jednota a jednota je v samej svojej podstaty iba jedna - ak by ich vedľa seba bolo viac, už by neboli jednotou, ale konfliktom. Preto "Jeden je Pán, jedna viera, jeden krst. Jeden je Boh a Otec všetkých, ktorý je nad všetkými, preniká všetkých a je vo všetkých" (Ef 4, 5-6). Nebyť touto jednotou znamená nebyť ako Boh. Nebyť zbožštený. 
Žiť si sám za seba, bez skutočnej jednoty s Bohom - "Ostaňte vo mne a ja vo vás" (Jn 15, 4)! - , hoci sa aj pravidelne pomodlíme, ideme do kostola a na spoveď, ale potom v praxi žijeme ako keby Boha nebolo, podľa seba a sami, je niečo hlboko neprirodzené. Podrobne ako byť vo farnosti ľudia, ktorí sa stretnú v kostole a potom si každý už žije sám za seba a sám pre seba. To je opak toho, čím Evanjelium, čím kresťanstvo, čím Cirkev je. Byť svätý znamená byť vyčlenený, oddelený od sveta. Čo je svet? Každý si žijeme sám za seba. A ako sa od neho oddelíme? Tak, že sa stávame Cirkvou, kde žijeme jeden za druhého, jeden pre druhého, jeden s druhým.

Viera je odvaha k veľkým veciam
=============================
Tak nás k nim pozýva Ježiš, keď vraví: "Otče, chcem, aby aj tí, ktorých si mi dal, boli so mnou tam, kde som ja, aby videli moju slávu, ktorú si mi dal, lebo si ma miloval pred stvorením sveta" (Jn 17, 24). Pozýva a volá: "Vy teda buďte dokonalí, ako je dokonalý váš nebeský Otec" (Mt 5, 48). Sľubuje: "Veru, veru, hovorím vám: Aj ten, kto verí vo mňa, bude konať skutky, aké ja konám, ba bude konať ešte väčšie, lebo ja idem k Otcovi. A urobím všetko, o čo budete prosiť v mojom mene, aby bol Otec oslávený v Synovi" (Jn 14, 12-13). 
A Cirkev, ktorú na toto založil, po Ňom opakuje znova a znova: "Ak ste teda s Kristom vstali z mŕtvych, hľadajte, čo je hore, kde Kristus sedí po pravici Boha! Myslite na to, čo je hore, nie na to, čo je na zemi! Veď ste zomreli a váš život je s Kristom ukrytý v Bohu. A keď sa zjaví Kristus, váš život, vtedy sa aj vy zjavíte s ním v sláve. Umŕtvujte teda svoje pozemské údy" (Kol 3, 1-5)! 
Ak žijeme pozemsky, ak vyznávame priemernosť, dokonca onen náboženský minimalizmus typu 'do kostola chodím, modliť sa modlím', či dokonca len ono 'veď ja v Pána Boha verím...', ako by sme mohli byť veriaci? Pre takýchto malodušných ľudí má Písmo tiež odkaz: "Ich koniec je záhuba, ich bohom je brucho a hanba je slávou tých, čo zmýšľajú pozemsky" (Flp 3, 19), ale hneď, jedným dychom, aj ich evanjelizuje a pozýva, nadchýna pre tie veľké veci, keď pokračuje: "Veď naša vlasť je v nebi. Odtiaľ očakávame aj Spasiteľa Pána Ježiša Krista. On mocou, ktorou si môže podmaniť všetko, pretvorí naše úbohé telo, aby sa stalo podobným jeho oslávenému telu" (Flp 3, 20-21)! 
Na samom konci Písma je Jánovo Zjavenie - ktoré samo osebe je ničím, než pozvaním k tejto veľkosti, Božej veľkosti synov a dcér Boha, nie sveta, zeme, prachu a blata! "Lebo nás nečaká zápas s krvou a telom, ale s kniežatstvami a mocnosťami, s vládcami tohoto temného sveta, so zloduchmi v nebeských sférach. Preto si vezmite Božiu výzbroj, aby ste mohli v deň zla odolať, všetko prekonať a obstáť" (Ef 6, 12-13)! Čaká boj, aby bol vybojovaný a my sme povolaní do zbrane. Osemkrát za sebou v Zjavení Ježiš sľubuje a opisuje veľkú slávu tomu, "kto zvíťazí a až do konca zachová moje skutky" (Zjv 2, 26). Ale zároveň jedným dychom varuje neveriacich malodušných pokrytcov: "Ale zbabelci, neveriaci, poškvrnení... budú mať podiel v jazere horiacom ohňom a sírou; to je tá druhá smrť" (Zjv 21, 8 ). 
Ak netúžite po veľkých veciach - veď Nebo a zbožštenie je tá najväčšia a najtrúfalejšia vec zo všetkých a "od dní Jána Krstiteľa podnes trpí nebeské kráľovstvo násilie a násilníci sa ho zmocňujú" (Mt 11, 12) - ako by ste ich mohli mať, niečo, čoho ste sa slobodne vzdali v prospech malosti, priemernosti, dokonca podpriemernosti? 
A ak si ani po toľkom volaní a uisteniach od Boha netrúfate na túto veľkosť, na túto cestu a tento boj, potom ako by ste sa mohli odvážiť samých seba nazvať 'veriacimi'? Zaiste nijako! 
Veriť znamená v mysli, v srdci, v chcení sa preklopiť z módu malosti do módu veľkosti - veľkosti podľa Boha, ktorá sa môže a bude vo svete často javiť ako malosť, ale len podľa mier sveta. Podľa mier Boha to vždy bude opravdivá veľkosť synov a dcér Boha. Viera znamená prijať túto identitu. Prijať volanie stať sa bojovníkom Boha, vyraziť do tejto bitky o spásu sveta, kde jedine sa dá dobyť víťazstvo a Božia Sláva. Opustiť pieskovisko sveta, dospieť a úplne celí vojsť do dospelého sveta Boha, nášho Otca. Prijať Ho týmto a takto za svojho otca - že sa naozaj staneme Jeho synmi a dcérami, v sile a výzbroji Ducha! 
Toto je viera. Je agresívna - v tom našom zmysle, že neuteká, nevyhýba sa, s odvahou a smelo pristupuje k tomu, k čomu nás volá Boh, ako o nej svedčí Písmo: "My však nepatríme k tým, čo cúvajú na záhubu, ale k tým, čo veria, aby získali život. Máme, bratia, smelú dôveru, že vojdeme do Svätyne skrze Ježišovu krv, tou novou a živou cestou, ktorú nám otvoril cez oponu, to jest cez svoje telo" (Hebr 10, 39.19-20). Je to viera, ktorá nás volá a uschopňuje ku konaniu, k veľkým Božím skutkom Božích detí, pokolenia bohov v Bohu, veď "ako Otca vzývate toho, ktorý súdi bez nadŕžania osobám, každého podľa jeho skutkov" (1 Pt 1, 17) - nestačí len dodržať nejaké príkazy Zákona a nekonať zlo, "lebo zo skutkov podľa zákona nebude pred ním ospravedlnený nijaký človek" (Rim 3, 20). 
Bez toho nie je možné volať sa veriacim! Lebo "keby sa teda dokonalosť bola dosiahla prostredníctvom levitského kňazstva, lebo pod ním ľud dostal zákon, načo by bol musel povstať ešte iný kňaz podľa radu Melchizedechovho" (Hebr 7, 11)? K malým veciam, k priemernosti, k ničnerobeniu nepotrebujete žiadnu vieru! Na to kľudne stačí aj beznádej a zúfalstvo! Len veľké veci potrebujú vieru - a k veľkým veciam viera vedie!

Čo tak namiesto pózovania prosto a úprimne tak žiť?
==================================
Myslím, že sa moc sústredíme, ako vystupovať, ako sa tváriť, ako hovoriť, ako kázať, akoby išlo o nejaké divadlo. Ale my predsa nehlásame divadlo! 
Sv. František Saleský hovorí, že "je potrebné byť presvedčený o tom, o čom chceme presviedčať iných. Najväčšou obratnosťou je nemať žiadnu obratnosť." Neplatí to ale všeobecne? Nie je najväčšou silou, argumentom a nástrojom, keď sme prosto dobrí? Skutočne dobrí, čiže svätí, božskí, ako hovorí aj sv. Ambróz, že "nik nie je dobrý, jedine Boh. Preto čo je dobré, je božské, a čo je božské, je dobré"?
Potom stačí takým naozaj byť. Prosto tak žiť. Konať. Hovoriť. Nič viac netreba. Ako vraví Ježiš: "Nestarajte sa, ako a čo budete hovoriť... nebuďte ako pokrytci…" (Mt 10, 19; 6, 5)! Len tým prosto byť, celým srdcom, byť. Byť tým. Žiť to. Úplne jednoducho a prosto. Čo viac treba? Nič. To je viac, než všetky techniky, než všetky školy a fakulty. Kto dnes pozná meno učeného biskupa sv. Františka? Ale Františkovo meno I dielo jestvuje dodnes, dodnes inšpiruje, zatiaľ čo o dielach mocného Inocenta, pápeža, dnes už netuší takmer nik... 
To je odpoveď tým, ktorí sa zdráhajú alebo vyhovárajú: stačí byť kresťanom. Stačí byť veriacim, obráteným. Stačí byť svätým. Netreba (leda ak nás Pán pošle) obchádzať more a zem ani nič podobné. Stačí byť svätým tam, kde sme, soľou, svetlom, kvasom, mestom na návrší. A ako u Ježiša, zástupy prídu aj sami - ak vycítia túto svätosť! Ak uvidia, že tam kdesi žije človek, možno navonok nevzdelaný a neotesaný, ale naozaj slobodný, oddelený od sveta a patriaci Bohu, človek, ktorý nič nehrá, ale naozaj úplne prosto týmto je, plný prostej múdrosti, ktorú vie dať iba Duch, iba prebývanie u Boha, v Jeho blízkosti! A čo potom, ak je to nielen jeden človek, ale spoločenstvo, farnosť? 
A v tom tá dokonalosť je: prejsť od 'praktizovania' niečoho ku skutočnému bytiu, skutočne sa tým stať, naozaj tým byť. Nielen pózovať, nielen sa na niečo hrať, nielen kde-tu vykonať niečo, čo k tejto identite a svätosti patrí. Potom sa už nemusíme starať a báť, ako to či ono povedať, ako sa zatváriť, ako sa správať, aby sme sa niekoho nedotkli, aby sme ho k niečom presvedčili. Prosto len sme, konáme, hovoríme to, čím naozaj sme. Skutočné dobro obháji samo seba pred každým.

LITURGICKÝ PROGRAM
	
	Čičava
	Komárany
	Merník

	Po
12.6.
	Prepodobný otec Onufrios Veľký; prepodobný otec Peter Athosský

	
	18.00
	
	

	Ut
13.6.
	Svätá mučenica Akvilína; svätý Trifylios, biskup Cyperskej Leukosie

	
	8.00
	
	

	St
14.6.
	Svätý prorok Elizeus; svätý Metod, konštantínopolský patriarcha

	
	8.00
	
	

	Št 
15.6.
	Svätý prorok Amos; prepodobný Hieronym, stridontský presbyter

	
	
	18.00 *Oľga s rod. (r.Ragančíková) zo sviatku
	

	Pi
16.6. 
	Najsladšieho Pána, Boha a Spasiteľa Ježiša Krista Milujúceho ľudí
	Odporúčaný sviatok
Voľnica

	
	18.00 +Jozef (r.Kožiková)
	
	8.00

	So
17.6.
	Presvätá Bohorodička spolutrpiteľka; svätí mučeníci Manuel, Sabel a Izmael

	
	
	
	

	Ne
18.6.
	Tretia nedeľa po Päťdesiatnici 
Svätý mučeník Leontios
	Zbierka na opravu chrámu v Čičave

	
	9.15 *za farnosť
	7.30 *ZBP Miroslava s rod. (r.Nábožná)
	11.00


Úmysel modlitby: za mier na Ukrajine a vo svete.	
Oznamujeme, že sviatosť manželstva chcú prijať tieto dve osoby: Stanislav Lipkoš, gr.kat., bývajúci v Komáranoch a Marcela Lipkošová, rod. Mrazová, rim.kat., bývajúca v Komáranoch. Ohlasujú sa po druhý krát. Tomáš Kovka, gr.kat., bývajúci v Komáranoch a Timea Škutková, rim.kat., bývajúca v Snine. Ohlasujú sa po prvý krát. 

